Line Barfod (EL), 2005-04-06:
At kontrollere kyster, uanset om det er Danmarks kyster eller ej, vil jo koste ufattelige ressourcer, især hvis man skal sætte pigtrådshegn overalt.
Men det, jeg synes det især illustrerer, er, at der altså er folk, der er villige til at sætte livet på spil, og at mange dør, for at komme hertil.
I stedet for kun at snakke om, at vi så skal bygge flere pigtrådshegn og have mere kontrol, skal man forholde sig til, at vi er nødt til at gøre noget for at sikre, at de mennesker får nogle ordentlige levevilkår, så de ikke sætter livet på spil for at prøve at komme ind i Fort Europa.
Man kan jo altid diskutere, hvilken strategi man skal anlægge, hvis man gerne vil undgå kriminalitet.
Man kan prøve at låse sig inde og holde det ude og se, om det så lykkes, og man kan bygge murene tilstrækkelig høje og se, om man så kan holde det ude.
Det har jeg nok mine tvivl om, når vi ser, at man selv ikke i fængsler kan holde narko ude med al den kontrol, der er der.
Selv ikke i USA med al den kontrol, de har, har de kunnet holde problemerne ude, tværtimod er det et af de steder, de har rigtig store problemer.
Hr. Ole Sohn var inde på før, at det i høj grad handler om at sikre bedre vilkår for de bønder, der dyrker opiumsvalmuer og andet, så de slet ikke producerer det.
Jeg tror ikke, det er den slags løsninger, som faktisk kan være med til at forebygge problemerne, som Dansk Folkeparti helt efterlyser her.
Når man lytter til Dansk Folkeparti, må man jo tro, at de lever i en stor angst.
Under valgkampen hørte vi, at man sågar var blevet bange for svenskerne og ville have, at vi skulle lukke grænsen til Sverige.
Jeg synes tværtimod, at vi skal være utrolig glade for, at vi i så mange år har haft åbne grænser i Norden.
Det, som jeg især er optaget af, er, at det er lykkedes at lave de åbne grænser i Norden, uden at det har ført til mere kontrol.
Man afskaffede jo paskontrollen ved de nordiske grænser uden at lave store registre.
Men da man indførte mindre grænsekontrol i EU med Schengensamarbejdet, oprettede man jo samtidig en enorm kontrol og overvågning.
Faktisk har det, at man har åbnet grænserne, ført til, at der er langt mere kontrol, end der var tidligere, og at der er blevet begrænset frihed.
Fru Elisabeth Arnold talte om, at det var blevet nemmere for hende at rejse, men for nogle borgere er det altså blevet sværere.
Især oplever man, at hvis man skal deltage i politisk aktivitet, så risikerer man, at det bliver meget sværere, fordi man står i de her meget store registre.
Der har været eksempler på sager, hvor folk er blevet begrænset i deres muligheder for at rejse, sågar i deres egne lande, fordi man har fået de her store registre.
Så kan jeg ikke lade være, når nu man diskuterer spørgsmålet om illegal indvandring, at holde fast i, at det handler om mennesker.
I det Fort Europa, man har opbygget, er der altså mennesker, der dør, når de prøver at komme ind.
Hvis jeg bare skal tage en artikel fra JyllandsPosten fra den 22. februar i år, bare nogle få eksempler på en almindelig måneds drukneulykker og anholdelser af illegale indvandrere nær Fuerteventuras kyst, så er det her bare et enkelt sted, en enkelt måned: Den 6.-7. november 2004: 4 både med 155 afrikanere fra landene syd for Sahara; 9. november 2004: en båd med 41 illegale, herunder 4 babyer i alderen 2-6 måneder samt deres 4 mødre reddes i land af det lokale politi; samme dag ankommer yderligere 37 illegale; 12. november 2004: 36 personer kæntrer ved Jacomar tæt ved Fuerteventuras kyst, det er årets sjette kæntring – 9 forsvinder i havet; 28. november 2004: en båd med 44 afrikanere kæntrer tæt på Fuerteventura, forsvinder under redningsaktionen, hvorved 2 personer findes druknet kort tid efter.
Man kunne fortsætte.
Der er så mange, der forsøger at komme over i små både, og en del dør altså.
Det er det, der sker, når man opbygger de her forter.
Man kan så diskutere, om det er det, man ønsker, eller om man hellere vil satse på en økonomisk udvikling, hvor man sikrer, at folk også har en mulighed for at overleve i de lande, de kommer fra.
Så skal jeg slutte med at sige, at Enhedslisten ikke kan støtte nogen af de to forslag til vedtagelse, der ligger.